ከ8.3 ሚሊዮን በላይ ወገኖች አስቸኳይ ዕርዳታ እንደሚያስፈልጋቸው ተመድ አስታወቀ
በአማራና በደቡብ ለሚገኙ ተፈናቃዮች አስቸኳይ ድጋፍ ይፈልጋሉ ተብሏል  የተባበሩት መንግሥታት ድርጅት የሰብዓዊ ጉዳዮች ማስተባበሪያ ጽሕፈት ቤት ማክሰኞ የካቲት 26 ቀን 2011 ዓ.ም. ይፋ ባደረገው ቅድመ ሪፖርት፣ በዚህ ዓመት ከ8.3 ሚሊዮን በላይ ወገኖች አስቸኳይ የዕለት ደራሽ ዕርዳታ ያስፈልጋቸዋል አለ፡፡ የተመድ የሰብዓዊ ጉዳዮች ማስተባበሪያ ጽሕፈት ቤት ሐሙስ የካቲት 28 ቀን 2011 ዓ.ም.፣ ለኢትዮጵያ ድጋፍ በማድረግ እየተሳተፉ የሚገኙ አካላት ለዚህ ዓመት የሚያደርጉት የዕርዳታ ጥያቄ ምላሽ የሚሰጥበት መድረክ ይፋ እንደሚደረግ አስታውቋል፡፡ በዚህ መድረክ ከሚቀርቡ መረጃዎች መካከል ለአገሪቱ የሚያስፈልገው አስቸኳይ የዕለት ደራሽ ዕርዳታ ከ8.3 ሚሊዮን በላይ ዜጎችን ታሳቢ ያደርጋል ብሏል፡፡ የኢትዮጵያ የአስቸኳይ ጊዜ የዕርዳታ ምላሽ ዕቅድ፣ የኢትዮጵያ ብሔራዊ ሥጋት ሥራ አመራር ኮሚሽነር አቶ ምትኩ ካሳና በተመድ የሰብዓዊ ጉዳዮች የኢትዮጵያ ቋሚ አስተባባሪ አኒያስ ሹማ፣ እንዲሁም ሌሎች ኃላፊዎች በሚገኙበት ይፋ ሲደረግ፣ በገንዘብ ምን ያህል እንደሚያስፈልግ በሚቀርበው ሰነድ እንደሚገለጽ ተመድ አስታውቋል፡፡ የዘንድሮ የተረጂዎች ቁጥር ካለፈው ዓመት ጋር በአብዛኛው ተቀራራቢ ነው ያለው ተመድ፣ የተረጂዎች ቁጥር ያባባሰው ግን በአገሪቱ የተከሰቱ ግጭቶች ለበርካታ ዜጎች መፈናቀል መንስዔ በመሆናቸው እንደሆነ አስታውቋል፡፡ በመሆኑም በአማራ ክልል ከ90 ሺሕ በላይ ተፈናቃዮች አስቸኳይ ድጋፍ ያስፈልጋቸዋል ያለው ተመድ፣ በደቡብ ክልል በተለይ በጌዴኦ ዞን ገደብ ወረዳ ውስጥ ለሚገኙ ተፈናቃዮች ዕርዳታ ማቅረብ የሚቻልበት ባለመመቻቸቱ ወይም ምቹ ሁኔታ ባለመኖሩ፣ በርካቶች ትርጉም ያለው ዕርዳታ ማግኘት አልቻሉም ብሏል፡፡ በአማራ ክልል በተለይም ከመካከለኛውና ከምዕራብ ጎንደር አካባቢ የተፈናቀሉት ከ60 ሺሕ በላይ ነዋሪዎች እንደሆኑ፣ ለመፈናቀላቸው መንስዔውም በአማራና በቅማንት ማኅበረሰቦች መካከል የተቀሰቀሰው ግጭት እንደሆነ ጠቁሟል፡፡ የአማራ ክልል ለተፈናቃዮች የሚውል የ35 ሚሊዮን ብር ድጋፍ መመደቡንም አስታውሷል፡፡ በቅርቡ በኦሮሚያ ክልል በቡኖ በደሌ፣ በቄለም ወለጋ፣ በነቀምትና በጅማ የተቀሰቀሱትን ጨምሮ፣ በቤንሻንጉል ጉሙዝ ከማሺ፣ በደቡብ ክልል ቤንች ማጂ ዞኖች፣ በአፋር፣ በሶማሌ ክልሎች ካለፉት ሁለት ዓመታት ጀምሮ በተከሰቱ ግጭቶች በመቶ ሺዎች የሚቆጠሩ ተፈናቃዮች ለጉዳት ከመዳረጋቸው በላይ ለአስቸኳይ ዕርዳታ ጠባቂነት መጋለጣቸው ይታወቃል፡፡   